text: Lillebæltsbroen spærret i begge retninger
  02 marts 2019 kl. 05.14
  Lillebæltsbroen er lørdag morgen spærret i begge retninger. Ifølge Vejdirektoratet bliver der tidligst klokken 08.00 åbnet for trafikken igen.
  Flere lastbiler og personbiler holder på tværs af de tre kørebaner mod Fyn efter flere sammenstød. Vejen i vestlig retning er ligeledes spærret fordi vognbanerne skal bruges til bjærgningskøretøjer.
  Der er lørdag morgen tæt tåge i området.
  De første meldinger om et uheld på broen kom klokken 04.19, fortæller Sydøstjyllands Politi. 
  - Derefter har der så været flere harmonikasammenstød. Det er utroligt tåget med meget nedsat sigtbarhed i området, og vejene er også glatte.
  Så det er en farlig kombination, fortæller vagtchefen til Ritzau.
  En af politiets patruljevogne blev også involveret i sammenstødet, da den blev påkørt bagfra.
  Ifølge politiet er ingen personer kommet alvorligt til skade. 
  Uheldet betyder, at det ikke er muligt at køre mellem Jylland og Fyn. Den gamle Lillebæltsbro er også spærret på grund af renovering.
  Opdatering vedrørende E20 Ny Lillebæltsbroen. Der er forsat oprydning i gang i begge retninger. Vi forventer tidligst at kunne åbne op omkring kl. 08:00. Derudover meldes der om tæt tåge flere steder i landet. Kør efter forholdene. #dktrafikinfo
  
  